Virallinen lehti nro C 098 , 09/04/1999 s. 0171



A4-0422/98 Päätöslauselma epäsymmetristen shokkien mukauttamismekanismista Euroopan parlamentti, joka - ottaa huomioon perustamissopimuksen 103 a artiklan, - ottaa huomioon työjärjestyksensä 148 artiklan, - ottaa huomioon 9. huhtikuuta 1997 antamansa päätöslauselman keskipitkän ajan rahoitustuen myöntämiseksi jäsenvaltioiden maksutaseille luodun järjestelyn uudelleentarkastelusta ((EYVL C 132, 28.4.1997, s. 105.)), - ottaa huomioon raha-asiain alivaliokunnassa järjestetyn asiantuntijoiden kuulemistilaisuuden, - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön (A4-0422/98), A. katsoo, että euron käyttöönoton jälkeen maakohtaiset shokit vähenevät mutta eivät häviä kokonaan, B. toteaa, että euron käyttöönoton jälkeen euroalueen rahapoliittinen epävakaus ja kansalliset rahapolitiikat häviävät ja rahapolitiikkaa harjoitetaan euroalueen laajuisesti, mutta jäsenvaltioiden hallitusten on sovitettava yhteen harjoittamansa talousstrategiat entistä paremmin, C. katsoo, että kansallisen rahapoliittisen itsemääräämisoikeuden lakattua tarvitaan aktiivisempaa budjettipolitiikkaa ja palkkojen mukauttamista, D. katsoo, että valuutan devalvoinnin (tai revalvoinnin) mahdollisuus on ainoa jäsenvaltioiden euron käyttöönoton vuoksi menettämä rahapolitiikan väline, jota ei voida helposti korvata muilla tavoin; tosin tämä väline ei enää tälläkään hetkellä ole tosiasiallisesti euroalueen valtioiden käytettävissä, E. katsoo, että valuutan arvoa muuttamalla ei paranneta talouden rakenteita ja että tällä mahdollisuudella hallitukset saavat korkeintaan lisää aikaa vaadittujen talouden rakennemuutosten tekemiseen, F. katsoo, että EMU:un kuuluvat jäsenvaltiot saattavat silti tarvita välineen, jolla ne saavat lisää aikaa vakavien epäsymmetristen shokkien esiintyessä, G. katsoo tätä välinettä tarvittavan erityisesti, jos jäsenvaltioissa esiintyy vakavia epäsymmetrisiä shokkeja ennen kuin budjettialijäämää on pienennetty riittävästi; 1. Katsoo, että periaatteessa niiden jäsenvaltioiden tulisi talouden rakenteita mukauttamalla käsitellä epäsymmetrisiä shokkeja, joihin näiden shokkien vaikutukset kohdistuvat; 2. Katsoo, että jäsenvaltioiden noudattamat talouspolitiikat on sovitettava entistä kiinteämmin yhteen; 3. On tietoinen siitä, että rahaliitossa esiintyvillä epäsymmetrisillä shokeilla, joita ei käsitellä asianmukaisesti tai hyvissä ajoissa, saattaa olla haitallisia vaikutuksia sisäiseen kauppaan ja koko rahaliiton vaurauteen; 4. Katsoo, että yhtenäisyyttä lisäävien tekijöiden käyttöönotto tärkeimmissä yhteisön politiikoissa ja toiminnassa vähentää osaltaan epäsymmetrisiin shokkeihin liittyviä vaaroja; 5. Ei oleta epäsymmetristen shokkien häviävän kokonaan euron käyttöönoton jälkeen ja katsoo tämän vuoksi olevan järkevää valmistautua niihin; katsoo tältä osin, että shokit eivät kohdistu ainoastaan yksittäisiin jäsenvaltioihin vaan vaikuttavat yhtäaikaisesti myös tiettyihin elinkeino- ja toimialoihin eri seuduilla ja eri jäsenvaltioissa; 6. Katsoo, että tuotannontekijöiden liikkuvuuden lisäämiseksi tarvitaan uusia toimia, joilla edistetään eurooppalaisten kielten oppimista ja akateemisen ja ammatillisen koulutuksen yhteensovittamista sekä poistetaan esteitä, jotka vaikeuttavat sosiaalietuuksien siirtoa; 7. Kehottaa jäsenvaltioita ja työmarkkinaosapuolia harkitsemaan Suomessa luotua mekanismia vastaavan epäsymmetristen shokkien vastaisen vakuusmekanismin luomista kansallisella tasolla; 8. Katsoo, että Euroopan unionilla olisi tulevaisuudessa oltava talousarvio, jolla voidaan tehokkaasti torjua talouslamaa; 9. Uskoo kuitenkin, että yhteisöön olisi järkevää luoda vakuusväline viimeiseksi toimintakeinoksi sen vuoksi, että on olemassa vaara, että epäsymmetristen shokkien vaikutukset saattavat tuntua kaikkialla unionissa, jos niitä ei käsitellä hyvissä ajoin ja asianmukaisesti; 10. Uskoo, että EY:n perustamissopimuksen 103 a artikla saattaisi olla tällainen vakuusväline ja että perustamissopimuksen laatijat myös tarkoittivat sen tällaiseksi välineeksi; 11. Tunnustaa kuitenkin kyseisen välineen käytön olevan hidasta, sillä neuvoston on päätettävä yksimielisesti sekä itse tuesta että sen soveltamista koskevista ehdoista; 12. Uskoo kuitenkin, että jos tällainen vakuusväline valmisteltaisiin ja saataisiin valmiiksi nyt, sen soveltamisesta voitaisiin kiireellisissä tapauksissa päättää nopeasti; 13. Ei usko tämän vakuusvälineen luomisessa olevan väärinkäytön vaaraa, koska se ei ole siirtomekanismi vaan puhtaasti vakuusmekanismi, koska kyseessä ovat korkojen kanssa takaisin maksettavat varat ja lisäksi koska alistamalla tämän välineen käyttö ehtoihin jäsenvaltioita estetään hellittämästä tai hidastamasta pyrkimyksiään tasapainoisen talousarvion saavuttamiseksi; 14. Kehottaa komissiota ja neuvostoa valmistelemaan ja hyväksymään pikaisesti EY:n perustamissopimuksen 103 a artiklaan perustuvan asetuksen, jolla euro-11-valtiot voivat tarpeen tullen nopeasti antaa luvan käyttää tätä vakuusvälinettä; 15. Kehottaa komissiota perustamaan eurooppalaisen asiantuntijaelimen, joka antaisi vuosittain kaksi kertomusta; kehottaa komissiota kehittämään maakohtaisten shokkien ennakkovaroitusjärjestelmän, jotta jäsenvaltiot ja unioni voivat reagoida nopeasti ja asianmukaisella tavalla; 16. Kehottaa komissiota arvioimaan muita mahdollisuuksia niiden jäsenvaltioiden talouksien vakauttamiseksi, joissa maakohtaisia shokkeja esiintyy, ja erityisesti mahdollisuutta suorittaa unionin talousarvioon maksettavat varat ennakkoon tai viivästyneenä (velkojalle maksetaan korot); 17. Pyytää komissiota ja neuvostoa kuulemaan parlamenttia hyvissä ajoin vakuusvälinettä koskevasta ehdotuksesta; 18. Kehottaa puhemiestään välittämään tämän päätöslauselman komissiolle, neuvostolle ja Euroopan keskuspankille.